पोस्टमार्टम करने वाले डॉक्टर के खिलाफ दर्ज एफआईआर चार्जशीट तलब करने की जरूरत नहीं
कालेहिरणों के शिकार के बहुचर्चित मामले में हिरणों का पहला पोस्टमार्टम करने वाले डॉक्टर के खिलाफ दर्ज एफआईआर आरोप पत्र की प्रति मंगवाने के लिए अभियोजन की ओर से पेश प्रार्थना पत्र का सोमवार को बचाव पक्ष की ओर से जवाब पेश किया गया। अब इस मामले में अगली सुनवाई बुधवार को होगी। मुख्य न्यायिक मजिस्ट्रेट दलपतसिंह राजपुरोहित की अदालत में फिल्म स्टार सलमान खान की ओर से अधिवक्ता हस्तीमल सारस्वत ने जवाब पेश कर कहा कि जो दस्तावेज अभियोजन तलब करवाना चाहता है, वे पहले से ही पत्रावली पर मौजूद हैं, ये दस्तावेज अभियोजन की ओर से प्रदर्शित करवाने से रह गए थे। इसलिए अभियोजन अंतिम बहस की इस पेज पर अपनी कमियां पूरी करना चाहता है। इसकी इजाजत नहीं दी जा सकती। सारस्वत का यह भी कहना था कि अभियोजन 17 साल पुराने इस मामले में और देरी करना चाहता है, इसलिए यह प्रार्थना पत्र पेश किया गया है। जबकि इस मामले में गवाही पूरी हो चुकी है, ऐसे में इन दस्तावेज को तलब करने से बचाव पक्ष को गवाह से जिरह का अवसर नहीं मिलेगा। इससे आरोपियों के साथ न्याय नहीं हो पाएगा। गौरतलब है कि पिछली सुनवाई पर अभियोजन की ओर से एक प्रार्थना पत्र पेश कर डॉ. नेपालिया के खिलाफ लूणी थाने में दर्ज एफआईआर आरोप पत्र की प्रति तलब करने की गुहार की थी। डॉ. नेपालिया ने काले हिरणों की मौत का कारण श्वानों से काटने से होना बताया था जबकि अभियोजन का कहना है कि हिरणों की मौत गन शॉट से हुई थी। इसके चलते इस मामले में अंतिम बहस शुरू नहीं हो सकी। अब बुधवार को अंतिम बहस को लेकर स्थिति साफ होने की उम्मीद है।
hin_Deva hin_Deva